ཡང་མུ་ཆོའི་ཁྲོམ་འདུར་ཆེན་མོའི་གཞུང་གི་དབུ་ཡི་ལོ་རྒྱུས་བསྟན་པའི་སྐབས་སུ།འདུར་འདི་ནི་རྒྱུ་ཐེག་བཞི་ཡི་ཡོངས་རྩེ།ཞེས་གསུངས་ཏེ་སྲིད་གཤེན་གྱི་ཐེག་པར་གཏོགས་པའི་ཚུལ་ཞིག་གསུངས་ཡོད་པ་དེ་ནི།སྤྱིར་ནང་རྒྱུད་ཀྱི་བོན་དུ་གཏོགས་པའི་འདུར་ཞིག་ཡིན་ཡང་།བརྡ་ཐབས་ཙམ་དུ་སྲིད་གཤེན་པས་ལག་ལེན་བྱེད་པ་ཡོད་པ་ལ་གོ་དགོས་པར་སེམས།གཞན་ཡང་མདོ་དྲི་མེད་གཟི་བརྗིད་སོགས་ལས་སྲིད་གཤེན་གྱི་བོན་ངོས་འཛིན་པའི་སྐབས་སུ།འདུར་ཐབས་སུམ་བརྒྱ་དྲུག་ཅུ་ཞེས་གསུངས་པ་ཡང་ཡོད་མོད།དེ་ལྟར་གསུངས་པ་དེའི་དོན་ནི་འདུར་ཐབས་སུམ་བརྒྱ་དྲུག་ཅུ་རྣམས་བརྡ་ཐབས་ཙམ་དུ་སྲིད་གཤེན་པས་ལག་ལེན་བྱེད་པ་ཡོད་པ་ལ་གོ་དགོས་པ་ལས།འདོད་གཞུང་དབང་དུ་བྱས་ན་ནང་འདུར་རྣམས་སྲིད་གཤེན་པའི་བོན་དུ་ངོས་འཛིན་མི་རིགས་པ་མ་ཟད།ཕྱི་འདུར་རྣམས་ཀྱང་འགྲེལ་མེ་ལོང་དགུ་སྐོར་ལས་གསང་སྔགས་ཕྱི་རྒྱུད་ཀྱི་གཞུང་དུ་བཞག་པས་སོ།།།།